Частичното бедствено положение в Смолянско остава заради свлачищата (обзор)
02.08.2018 • Екип на БНТ
След обилните дъждове, ситуацията в Смолянско остава сериозна. В сила е частичното бедствено положение в общините Чепеларе и Девин. В девинското село Осиково високи подпочвени води наводниха къщи и разрушиха пътища. Свлачищата в цялата област остават активни и опасни.
След два дни на изолация девинското село Осиково вече има връзка със света. В ранния следобед пътя за село Осиково беше отпушен. Въпреки това река Петварска продължаваше да приижда по пътя Кричим-Девин. За да се избегнат инциденти, движението се регулираше и автомобилите се пропускаха поетапно.
Хората от Осиково обаче продължават да се борят с разрушенията, нанесени от водата. Днес приземните етажи на десетки къщи в селото се превърнаха в извори и водата бликна от основите им. Двете местни реки са много бурни, подкопават улиците и образуват непроходими участъци.
Пътят за туристическата забележителност Чудните мостове и село Забърдо в община Чепеларе е проходим, но ограниченията за преминаване на автомобили остават. Местните власти призовават движението да бъде с повишено внимание, защото продължават да падат камъни. Скалите са пропити с вода и трудно може да се работи в момента.
Старите свлачища продължават да са активни, скали затрупаха на две места централния път Пловдив - Смолян и за часове спряха движението по него. Образу...
Заради проливните дъждове тази нощ отново се е активизирало срутище край село Тикале, пътят Смолян - Мадан е затворен , а преминаването е забранено. Това е най-голямото свлачище в страната, а пътят е затворен от месеци. Днес алпинисти поставяха специални болтове, за да бъдат монтирани защитни мрежи. Хората в района са недоволни от темповете на работа.
Според Агенция "Пътна инфраструктура" пътят трябва да бъде готов за 15 септември. От регионалното министерство обявиха, че заедно с пътищата от републиканската мрежа, ще се осигурят средства и за аварийното укрепване на общинските, които пострадаха от бедствията през последните дни. Все още обаче не е ясно колко средства ще са необходими.
бедствено положение, свлачища
Отменят бедственото положение във Ветрен на 11 юли